六月十五日夜汎西湖風月溫麗
作者：范成大
朝代：宋

paragraphs: 暮檥金龜潭，追隨今夕凉。
波紋挾月影，搖蕩舞船窗。
夜久四山高，松桂黯以蒼。
長煙界巖腹，浮空餘劍鋩。
棹夫三弄笛，跳魚翻素光。
我亦醉夢驚，解纓濯滄浪。
多情芙蕖風，嫋嫋吹鬢霜。
會心有奇賞，天涯此何方。
清潤不立塵，空明滿生香。
過清難久留，俛俯墮渺茫。